# **J E G Y Z Ő K Ö N Y V**

**Készült**: Litér Község Önkormányzata Képviselő-testületének **2014. június 5-én 17 00 órai** kezdettel megtartott **nyilvános** üléséről.

**Az ülés helye:** a Községi Önkormányzat tanácsterme

**Jelen voltak:** Szedlák Attila polgármester,

 Auerbach János képviselő,

Bacsa Róbert Imre képviselő,

Lukáts Gábor Ákos képviselő, **17 10  órától**

Kondics István alpolgármester,

Varga János képviselő,

Varga Mihály képviselő.

###### Meghívottként jelen voltak:

##  Bencze Éva jegyző

 Petres Dezsőné könyvtáros

 Baksa Kata művelődésszervező

Szedlák Attila polgármester:

Tisztelettel köszöntöm a képviselő-testület tagjait, a meghívottakat.

Megállapítom, hogy a képviselő-testület határozatképes, a megválasztott 7 fő közül, 6 jelen van. Lukáts Gábor képviselő később érkezik.

A jegyzőkönyv vezetésére Kovács Zsuzsa köztisztviselőt, a jegyzőkönyv hitelesítésére Kondics István alpolgármester urat és Varga Mihály képviselő urat kérem fel.

Szedlák Attila polgármester:

A napirendi pontok kiegészítésre kerülnek. Plusz pontként kérem felvenni *„Katolikus hittanos gyermekek táboroztatási támogatása”* tárgyú napirendi pontot.

Van-e valakinek hozzászólása észrevétele, javaslata a napirendi pontokkal kapcsolatban?

Amennyiben nincs, kérem a képviselő-testületet, aki elfogadja a módosított napirendet, kézfeltartással szavazzon.

*A képviselő-testület az ülés napirendjét, a napirendi javaslattal azonosan 6 igen**szavazattal elfogadta.*

####  N A P I R E N D I J A V A S L A T

**1.) Szakmai beszámoló**

**a.) Balatonalmádi Szociális Alapszolgáltatási Központ szakmai beszámolója**

*Előadó: Szedlák Attila polgármester*

**b.) Bendola Családsegítő és Gyermekjóléti szolgálat szakmai beszámolója**

*Előadó: Szalai Attila szakmai vezető*

**c.) Beszámoló a gyermekjóléti és gyermekvédelmi feladatok ellátásáról**

*Előadó: Feketéné Németh Ibolya igazgatási vezető főtanácsos*

**2.) XIV. Mogyorósi Napok**

*Előadó: Szedlák Attila polgármester*

**3.)** **Óvodai körzethatár megállapítása**

*Előadó: Szedlák Attila polgármester*

**4.) Döntés az Öböl Kártya 2014. évi igénybevételéről**

*Előadó: Szedlák Attila polgármester*

**5.) Beszámoló a 2013-ban végzett könyvtári tevékenységekről**

*Előadó: Szedlák Attila polgármester*

**6.) Alkotmány Művelődési Ház konyhai eszközbeszerzés kérelme**

*Előadó: Szedlák Attila polgármester*

**7.) Helyi termelői piac szerződésmódosítás**

*Előadó: Szedlák Attila polgármester*

**8.)** **Közvilágítás bővítése**

*Előadó: Szedlák Attila polgármester*

**9.) Álmos utcai parkoló kialakítása**

*Előadó: Szedlák Attila polgármester*

**10.) Áthidaló kölcsön nyújtása**

a.) Zöldág Gyermek Néptáncegyüttes jubileumi rendezvény lebonyolítására

b.) Falunkért Egyesület 99’ Közpark V. ütem megvalósítására

*Előadó: Szedlák Attila polgármester*

**11.) Katolikus hittanos gyermekek táboroztatási támogatása**

*Előadó: Szedlák Attila polgármester*

#### N a p i r e n d t á r g y a l á s a

**1.) Szakmai beszámoló**

**a.) Balatonalmádi Szociális Alapszolgáltatási Központ szakmai beszámolója**

*Előadó: Szedlák Attila polgármester*

**b.) Bendola Családsegítő és Gyermekjóléti szolgálat szakmai beszámolója**

*Előadó: Szalai Attila szakmai vezető*

**c.) Beszámoló a gyermekjóléti és gyermekvédelmi feladatok ellátásáról**

*Előadó: Feketéné Németh Ibolya igazgatási vezető főtanácsos*

 *(Írásos előterjesztés a jegyzőkönyv mellékletét képezi.)*

**a.) Balatonalmádi Szociális Alapszolgáltatási Központ szakmai beszámolója**

*Előadó: Szedlák Attila polgármester*

Szedlák Attila polgármester:

A Balatonalmádi Szociális Alapszolgáltatási Központ 2013. június 30-ig a Szociális Intézményfenntartó Társulás, majd 2013. július 1-től a Balatonalmádi Szociális Társulás által fenntartott intézményként Balatonalmádi, Alsóörs, Szentkirályszabadja, Litér, Felsőörs és Balatonfűzfő településein végzi a személyes gondoskodást nyújtó szolgáltatásokat.

Alapszolgáltatás keretében biztosítják az étkeztetést, a házi segítségnyújtást, családsegítést és a nappali szociális ellátást (idősek klubja)

2013. évben, a házi segítségnyújtásban 34 fő volt a gondozottak száma**,** ami elég szép számnak tűnik, figyelembe véve a velünk azonos nagyságú, lélekszámú Szentkirályszabadja települést, ahol csak 8 fő a gondozottak száma. Tehát ebből is látható, hogy jól dolgozik a házi segítségnyújtást végzők a litéri lakosok szempontjából. Lehet látni, hogy a látogatások száma –ami havonta van lebontva - szinte egységesen jön ki az adott hónapokra a látogatottsági napok számával. 3 fő területi gondozó (szociális gondozó és ápoló) 2 fő társadalmitiszteletdíjas segítette a szolgálat munkáját.

A Nappali szociális ellátás (idősek klubja) szakfeladaton 1 gondozó (szociális gondozó és ápoló), 1 klubvezető (szociálpedagógus) foglalkozik a gondozottakkal. Klubtagok száma 29 fő, ami szintén elég szép számnak mondható. Legfőképp azt kell figyelembe venni, hogy Balatonalmádiban is 29 fő van az idősek ellátásában, hiszen maga a programok, amiket nyújt az adott szolgálat, megfelelő, és jól biztosítja az idősek nappali ellátását.

Szeretném a köszönetem kifejezni azoknak a dolgozóknak, akik ezeket a tevékenységeket elvégzik településünkön.

A napirendi pontot a Humán Értékek Bizottsága tárgyalta, felkérem a bizottság elnökét, ismertesse javaslatukat.

Varga János Humán Értékek bizottságának elnöke:

A Humán Értékek bizottsága tárgyalta a Balatonalmádi Szociális Alapszolgáltatási Központ szakmai beszámolóját, melyet elfogadásra javasol a képviselő-testület fele.

Szedlák Attila polgármester:

Van-e valakinek kérdése, hozzászólása a napirendi pont a.) pontjára vonatkozólag? Amennyiben kérdés, hozzászólás nincs, kérem, kézfeltartással szavazzon, aki a Balatonalmádi Szociális Alapszolgáltatási Központ szakmai beszámolóját elfogadja.

*A képviselő-testület 6 igen szavazattal elfogadja.*

**Litér Község Önkormányzata Képviselő-testületének**

**59/2014. (VI.5.) Lkt. határozata**

Litér Község Önkormányzatának Képviselő-testülete megtárgyalta és elfogadta a Balatonalmádi Szociális Alapszolgáltatási Központ 2013. évi szakmai beszámolóját.

A Képviselő-testület felhatalmazza a polgármestert a szükséges intézkedések megtételére.

Határidő: azonnal

Felelős: Szedlák Attila polgármester

***17 10 órakor Lukáts Gábor képviselő megérkezett. A 7 megválasztott képviselő közül mindenki jelen van.***

**b.) Bendola Családsegítő és Gyermekjóléti szolgálat szakmai beszámolója**

*Előadó: Szedlák Attila polgármester*

Szedlák Attila polgármester:

A települési önkormányzat a gyermekjóléti szolgáltatás szervezését, irányítását, összehangolását, az 1997. évi XXXI. tv. 40.§./1/ bek. és a személyes gondoskodást nyújtó gyermekjóléti, gyermekvédelmi intézmények, valamint a személyek szakmai feladatairól és működésük feltételeiről szóló 15/ 1998. (IV.30.) NM rendelet 27. §. /1/ bek. b, pontja alapján 1999. december 31.-től kezdődően a Bendola Humán Szolgáltatóval kötött szerződés alapján biztosítja. Szalai Attila szakmai vezető a Humán Értékek bizottságának tegnapi ülésén részt vett. Tájékoztatásul elmondom, hogy Litéren a gyermekek helyzete összességében elfogadhatónak mondható a többségre vetítve. A létfenntartást veszélyeztető alacsony jövedelmi viszonyok illetve a felelőtlen szülői magatartás csak 1-2 család esetében volt tapasztalható. A napirendi pontot a Humán Értékek Bizottsága tárgyalta, felkérem a bizottság elnökét, ismertesse javaslatukat.

Varga János Humán Értékek bizottságának elnöke:

A Humán Értékek bizottsága tárgyalta a Bendola Családsegítő és Gyermekjóléti szolgálat szakmai beszámolóját, melyet elfogadásra javasol a képviselő-testület fele.

Szedlák Attila polgármester:

Van-e valakinek kérdése, hozzászólása a napirendi pont b.) pontjára vonatkozólag? Amennyiben kérdés, hozzászólás nincs, kérem, kézfeltartással szavazzon, aki a Bendola Családsegítő és Gyermekjóléti szolgálat szakmai beszámolóját elfogadja.

*A képviselő-testület 7 igen szavazattal elfogadja.*

**Litér Község Önkormányzatának Képviselő-testületének**

 **60/2014. (VI.6.) LKt. határozata**

Litér Község Önkormányzatának Képviselő-testülete elfogadja a Bendola Humán Szolgáltató gyermekjóléti feladatainak ellátásáról szóló 2013. évi beszámolót.

Képviselő-testület megbízza Litér Község polgármesterét, valamint a jegyzőt a szükséges intézkedések megtételére.

Határidő: 2014. június 20.

Felelős: Szedlák Attila polgármester

**c.) Beszámoló a gyermekjóléti és gyermekvédelmi feladatok ellátásáról**

*Előadó: Bencze Éva jegyző*

Szedlák Attila polgármester:

A gyermekek védelméről és a gyámügyi igazgatásról szóló, többször módosított 1997. évi XXXI. törvény 96.§. (6) bekezdése alapján, a 149/1997.(IX.10.) Korm. rendelet 10. számú mellékletében előírt tartalmi követelmények figyelembevételével a helyi önkormányzat gyermekjóléti és gyermekvédelmi feladatainak ellátásáról évente átfogó értékelést készít, melyet a képviselő-testület megtárgyal. Feketéné Németh Ibolya igazgatási vezető főtanácsost, aki a napirendi pont előadója, képviseli előadót a napirendi pont előadója Bencze Éva jegyzőasszony. Megkérdezem, kívánja-e a napirendi pontot kiegészíteni?

Bencze Éva jegyző:

A napirendi pont írásos előterjesztését, nem kívánom kiegészíteni.

Szedlák Attila polgármester:

A község demográfiai helyzetének legfőbb jellemzője, hogy a lakosság fokozatosan, évről évre növekszik, megközelítőleg 3%-os növekedés tapasztalható.

Megnőtt a bevándorlás, nagyfokú fejlődésnek indult a község, több fiatal család választja lakóhelyéül. Litér Község Önkormányzata a gyermekek védelméről pénzbeli és természetbeni ellátással, valamint a személyes gondoskodást nyújtó gyermekjóléti alapellátások biztosításával gondoskodik. Ilyen a rendszeres gyermekvédelmi kedvezmény, az óvodáztatási támogatás, rendkívüli gyermekvédelmi támogatás. Természetbeni ellátások az étkezési térítési díj, tankönyvtámogatás. Személyes gondoskodást nyújtó alapellátás a gyermekjóléti szolgáltatás mely a gyermek érdekeit védő speciális személyes szociális szolgáltatás. A szociális munka módszereinek és eszközeinek felhasználásával szolgálja a gyermek testi és lelki egészségének, családban történő nevelkedésének elősegítését, a gyermek veszélyeztetettségének megelőzését, a kialakult veszélyeztetettség megszüntetését, illetve a családjából kiemelt gyermek visszahelyezését.

A napirendi pontot a Humán Értékek Bizottsága tárgyalta, felkérem a bizottság elnökét, ismertesse javaslatukat.

Varga János Humán Értékek bizottságának elnöke:

A Humán Értékek bizottsága tárgyalta a gyermekjóléti és gyermekvédelmi beszámolót, melyet elfogadásra javasol a képviselő-testület fele.

Szedlák Attila polgármester:

Van-e valakinek kérdése, hozzászólása a napirendi pont c.) pontjára vonatkozólag? Amennyiben nincs, kérem, kézfeltartással szavazzon, aki a gyermekvédelmi beszámolót elfogadja.

*A képviselő-testület 7 igen szavazattal elfogadja.*

**Litér Község Önkormányzatának Képviselő-testületének**

 **61/2014. (VI.5.) LKt. határozata**

Litér Község Önkormányzatának Képviselő-testülete elfogadja a 2013. évi gyermekjóléti és gyermekvédelmi beszámolót.

Képviselő-testület megbízza Litér Község polgármesterét, valamint a jegyzőt a szükséges intézkedések megtételére.

Határidő: 2014. június 20.

Felelős: Szedlák Attila polgármester

**2.) XIV. Mogyorósi Napok**

*Előadó: Szedlák Attila polgármester*

 *(Írásos előterjesztés a jegyzőkönyv mellékletét képezi.)*

Szedlák Attila polgármester:

Az idei évben tizennegyedik alkalommal kerül megrendezésre a
„*Mogyorósi Napok*” rendezvénysorozat.

A Humán Értékek bizottsága tárgyalta a napirendi pontot, felkérem a bizottság elnökét, ismertesse álláspontjukat.

Varga János Humán Értékek bizottságának elnöke:

A Humán Értékek bizottsága tárgyalta a XIV. Mogyorósi Napok rendezvénysorozatról szóló napirendi pontot melyről a tájékoztatót elfogadásra javasolja.

Szedlák Attila polgármester:

Köszöntöm Baksa Kata művelődésszervezőt, akinek átadom a szót a Mogyorósi napokra tervezett programok tájékoztatásához.

Baksa Kata művelődésszervező:

Köszöntöm a Képviselő-testületet. A Humán Értékek bizottságának ülésén kisebb változtatások történtek a programtervezetben. Július 11.-re tervezett Litér Község Önkormányzata által adományozott kitüntetések átadása Dobrády Ákos sztárvendég fellépése előtt lesz.

Július 10-én lesz Fábián László grafikus művész munkáiból egy kiállítás, viszont én úgy gondolom, hogy ide terveznünk kell még egy plusz programot.

A szombati napon 10.00 órakor megrendezésre kerülnének a - XIV. Mogyorósi Kupa– kispályás labdarúgó mérkőzések, ami idén a Humán Értékek bizottság javaslatára nem kerülne bele a Mogyorósi napokba.

Szedlák Attila polgármester:

A Mogyorósi kupára a tavalyi évben kevés csapat jelentkezett, és akadt olyan csapat, amelyiknek nem volt párja. Úgy gondolom, hogy ebben az időszakban a gyermekes családok többsége nyaralást szervez.

Lukáts Gábor képviselő:

Az én véleményem az, hogy azért próbáljuk meg idén, hirdessük meg. Én elvállalom, hogy segítek Egyed Lajosnak a szervezésben.

Auerbach János képviselő:

A Humán Értékek bizottsági ülésén elmondtam, hogy nem sok értelme van, de hirdessük meg, ne törjünk meg egy folyamatot. Ha nem lesz megfelelő érdeklődő, akkor jövőre máshogy szervezzük.

Szedlák Attila polgármester:

Akkor úgy írjuk ki a Mogyorósi kupát, hogy ha az adott korosztályba csak egy csapat jelentkezik, akkor azt nem tudjuk megtartani. Ebből kifolyólag, ha a fiatalok akarnak indulni, akkor szervezzék meg a csapatokat, és a kezdés 8 00 órakor legyen.

Varga Mihály képviselő:

Ne rúgjuk fel a hagyományokat. Szervezés és reklám kérdése az egész. Kicsit több munkával jár, hogy kicsit megmozduljanak a fiatalok, de az én véleményem is az, hogy próbáljuk meg még az idei évben.

Szedlák Attila polgármester:

Van-e még valakinek kérdése, hozzászólása? Kérdés, hozzászólás nem hangzott el.

***Képviselő-testület a tájékoztatót, és a programban történt változtatásokat tudomásul vette.***

**3.)** **Óvodai körzethatár megállapítása**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

A települési önkormányzat képviselő-testületének a köznevelési közfeladat-ellátási kötelezettsége teljesítése körében határozatban kell megállapítania az óvoda kötelező felvételét biztosító körzethatárait. A körzethatárokat megállapító, vagy megváltoztató döntést tartalmazó határozatot, vagy a jegyzőkönyvi kivonatot, A nemzeti köznevelési törvényvégrehajtásáról rendelkező 229/2012.(VIII.28.) Kormányrendelet 22.§ (1) bekezdésében foglaltaknak megfelelően a település jegyzője a döntést követő tizenöt napon belül megküldi a köznevelés információs rendszere (KIR) elnevezésű, országos, elektronikus nyilvántartási és adatszolgáltatási rendszerbe.

A Humán Értékek bizottsága tárgyalta a napirendi pontot, felkérem a bizottság elnökét, ismertesse álláspontjukat.

Varga János Humán Értékek bizottságának elnöke:

A Humán Értékek bizottsága tárgyalta az Óvodai körzethatár megállapítása tárgyú napirendi pontot, melyet elfogadásra javasol a képviselő-testület fele.

Szedlák Attila polgármester:

Van-e kérdés, a napirendi ponttal kapcsolatosan? Amennyiben kérdés, hozzászólás nincs, kérem, kézfeltartással szavazzon, aki az Óvodai körzethatár megállapításáról szóló előterjesztést elfogadja.

*A képviselő-testület 7 igen szavazattal elfogadja.*

**Litér Község Önkormányzata Képviselő-testületének**

**62/2014.(VI.5.) LKt. határozata**

Litér Község Önkormányzatának Képviselő-testülete A nemzeti köznevelésről szóló 2011. évi CXC. törvény végrehajtásáról rendelkező 229/2012.(VIII.28.) Kormányrendelet 22. § (1) bekezdésében foglaltaknak megfelelően az óvodai felvételi körzethatárok megállapításáról úgy rendelkezik, hogy a litéri Csivitelő Óvoda és Bölcsőde felvételi körzete Litér és Királyszentistván települések teljes közigazgatási területe.

Litér Község Önkormányzatának Képviselő-testülete megbízza a jegyzőt, hogy a körzethatárokról való döntést, valamint A nemzeti köznevelési törvény végrehajtásáról rendelkező 229/2012.(VIII.28.) Kormányrendelet 22.§ (2) bekezdésében szereplő adatokat rögzítse a köznevelés információs rendszerébe.

Felelős: Bencze Éva jegyző

Határidő: azonnal

**4.) Döntés az Öböl Kártya 2014. évi igénybevételéről**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

A Balatonfűzfő-Litér Turisztikai Egyesület sorszámozott, fényképes, laminált, névre szóló kártya kibocsátását kezdte meg 2010. évben, amely a balatonfűzfői és litéri állandó bejelentett lakcímmel rendelkező helyi lakosok számára kedvezményeket nyújt különböző szolgáltatások igénybevételére.

A Humán Értékek bizottsága tárgyalta a napirendi pontot, felkérem a bizottság elnökét, ismertesse álláspontjukat.

Varga János Humán Értékek bizottságának elnöke:

A Humán Értékek bizottsága tárgyalta a Döntés az Öböl Kártya 2014. évi igénybevételéről tárgyú napirendi pontot, és elfogadásra javasolja a Képviselő-testület fele, hogy az állandó litéri lakosok részére az idei évben is 50%-os támogatást nyújtson.

Szedlák Attila polgármester:

A napirendi pontot a Pénzügyi Gazdasági és Településfejlesztési Bizottság tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A Gazdasági és Településfejlesztési Bizottság elfogadásra javasolja Litér Község Képviselő- testülete részére, hogy az Öböl Kártya igénybevételére az idei évben is 50 %-os támogatást nyújtson a litéri állandó lakosok részére.

Szedlák Attila polgármester:

Van-e valakinek kérdése, hozzászólása a napirendi pontra vonatkozólag? Amennyiben kérdés, hozzászólás nincs, kérem, kézfeltartással szavazzon, aki a bizottságok javaslatát elfogadja.

*A képviselő-testület 7 igen szavazattal elfogadja.*

**Litér Község Önkormányzata Képviselő-testületének**

**63/2014. (VI.5.) Lkt. határozata**

A Képviselő-testület úgy határozott, hogy a Balatonfűzfő Városgondnoksága által a 2014. évben kibocsátandó Öböl Kártya támogatására minden 14 éven aluli litéri gyermek után 500,-Ft, a 14-18 éves litéri fiatalok után 1.000,- Ft és minden 18 éven felüli litéri részére kibocsátott kártya után 1.500,-Ft összegű támogatást nyújt Balatonfűzfő Város Önkormányzatának.

Az Öböl Kártya megvásárlásával a litéri állandó lakosoknak ingyenes strandbelépést és egyéb kedvezményeket nyújt egyes szolgáltatások igénybevételére.

Képviselő-testület megbízza a polgármestert a szükséges intézkedések megtételére.

Határidő: 2014. június 15.

Felelős: Szedlák Attila polgármester

**5.) Beszámoló a 2013-ban végzett könyvtári tevékenységekről**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

Átadom a szót Petres Dezsőné könyvtárosnak, a napirendi ponthoz kapcsolódó tájékoztatáshoz.

Petres Dezsőné könyvtáros:

Köszöntöm a képviselő-testület tagjait. Nagyon szomorú, hogy a könyvtárat idősek, nyugdíjasok látogatják, iskolások nem. A fiatalok akkor keresik csak fel a könyvtárat, amikor kötelező olvasmányt kapnak feladatul. Véleményem szerint a gépesítés, Internet az oka annak, hogy kevesebb lett a használók száma.

Nagyon nagy szükség lenne egy gurulós könyvállványra. A régi könyveket nem nagyon tudjuk megfelelő helyen tárolni, kicsi a könyvár helyisége. A számítógép és a monitor is nagyon elavult, ennek a cseréjét ebben az évben tervezzük.

A 2013-as évben több előadás volt, mint irodalmi est, könyvkiállítás, író-olvasótalálkozó, de nincs látogatottság, és érdektelenség is jellemzi. Szomorúnak tartom, hogy még a pedagógusok sem látogatják ezeket a programokat. A Litéri Idősek Klubjának a tagjai az állandó résztvevői ezeknek a rendezvényeknek, velük a legjobb a kapcsolat.

5600 db vonalkódos könyvünk van, a többi könyvön nincs kód. Összesen 12 000 db. Csak a vonalkódosokat lehet kölcsönözni. Természetesen a tanulóknak amennyiben tanulmányaikhoz, házi feladathoz, dolgozatokhoz szükséges, dokumentálva kiadjuk azokat a könyveket is, amelyeken nincs vonalkód.

Szedlák Attila polgármester:

A napirendi pontot a Humán Értékek Bizottsága tárgyalta, felkérem a bizottság elnökét, ismertesse javaslatukat.

Varga János Humán Értékek bizottságának elnöke:

A Humán Értékek bizottsága tárgyalta a Beszámoló a 2013-ban végzett könyvtári tevékenységekrőltárgyú napirendi pontot, és elfogadásra javasolja a Képviselő-testület fele.

Varga Mihály képviselő:

Miért csökkent ennyire a látogatottsági létszám? Jónak találom, és javaslom is a támogatást a gurulós polc megvételéhez.

Petres Dezsőné könyvtáros:

A látogatottság valószínű, hogy az Internet végett csökkent. Az óvodások még járnak, de a nagyobb gyermekek, iskolások már nem. A gurulós polcon megközelítőleg 40-50 db könyv elfér. Nagy segítség lenne ez a könyvtárnak.

Auerbach János képviselő:

Szeretném kérni, hogy az Öböl TV-ben, valamint a Hírmondó újságban is legyenek benne a rendezvények, valamin tájékoztatás a litéri könyvtárról. Azért a 12 000 db könyv magáért beszél.

Az Öböl TV-ben egy interjút is lehetne készíttetni Petres Dezsőnével.

A Veszprémi Naplóban is minden programot meg lehetne hirdetni.

Szedlák Attila polgármester:

Felkérem akkor Petres Dezsőné Marika nénit, hogy járjanak utána a gurulós polc költségeinek.

Van-e valakinek kérdése, hozzászólása a napirendi pontra vonatkozólag? Amennyiben nincs, kérem, kézfeltartással szavazzon, aki a 2013. évre szóló könyvtári tevékenység beszámolójával egyetért.

*A képviselő-testület 7 igen szavazattal egyetért.*

**Litér Község Önkormányzata Képviselő-testületének**

**64/2014.(VI.5.) LKt. határozata**

Litér Község Önkormányzatának Képviselő-testülete a 2013-ban végzett könyvtári tevékenység beszámolójával egyetért.

Képviselő-testület felhatalmazza Szedlák Attila polgármestert, hogy a könyvtárba szükséges gurulós könyvállvány költségéről tájékoztatást nyújtson.

Felelős: Szedlák Attila polgármester

Határidő: 2014. június 30.

Szedlák Attila polgármester:

Kérem előrevenni, a 6.) pontra a meghívóban 10.) pontként kiírt Alkotmány Művelődési Ház konyhai eszközbeszerzés kérelme tárgyú napirendi pontot.

**6.) Alkotmány Művelődési Ház konyhai eszközbeszerzés kérelme**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

Baksa Kata művelődésszervező kéréssel fordult Önkormányzatunkhoz, melyben kéri, hogy az Alkotmány Művelődési Ház konyhai felszerelését szeretné bővíteni. Bruttó 77 241 Ft támogatásra lenne szüksége, melyből 10 db merőkanalat, 10 db leveses tálat, 54 db kis és 54 db nagytányér vásárlását szeretné megoldani.

A napirendi pontot a Pénzügyi Gazdasági és Településfejlesztési Bizottság is tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A Pénzügyi Gazdasági és Településfejlesztési Bizottság elfogadásra javasolja a képviselő- testület fele, hogy az Alkotmány Művelődési Ház konyhai eszközbeszerzését bruttó 77 241 Ft-tal támogassa.

Baksa Kata művelődésszervező:

Sajnos sok konyhai eszköz eltűnik a konyhából. A tányérokban elvisznek ételeket, és sokan elfelejtik visszahozni. Azért vannak az evőeszközök, hogy használják, de akkor hozzák is vissza.

Szedlák Attila polgármester:

Van-e valakinek kérdése, hozzászólása a napirendi pontra vonatkozólag?

Amennyiben nincs, kérem, kézfeltartással szavazzon, aki egyetért azzal, hogy az Alkotmány Művelődési Ház konyhai eszközbeszerzését bruttó 77 241 Ft-tal támogassuk.

*A képviselő-testület 7 igen szavazattal egyetért.*

**Litér Község Önkormányzata Képviselő-testületének**

**65/2014.(VI.5.) LKt. határozata**

Litér Község Önkormányzatának Képviselő-testülete arról határozott, hogy a Litér Alkotmány Művelődési Ház konyhai eszközbeszerzését bruttó 77 241 Ft-al támogatja.

Képviselő-testület megbízza a polgármestert a szükséges intézkedések megtételére.

Felelős: Szedlák Attila polgármester

Határidő: 2014. június 30.

**7.) Helyi termelői piac szerződésmódosítás**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

Litér Község Önkormányzatának Képviselő-testülete célul tűzte ki a helyi lakosok és termelők piacának létrehozását Litéren, a településen felmerült igények kielégítése céljából.

A közbeszerzési eljárás 2013. október 1-jén kezdődött meg, majd a Bíráló Bizottság szakvéleménye alapján a Képviselő-testület 2013. október 25-én az eljárás nyerteseként a legkedvezőbb ajánlatot tevő Haus-Ber Beruházó és Kivitelező Kft ajánlattevőt nevezte meg.

A vállalkozói szerződés 2013. november 5-én aláírásra került, azzal, hogy az építési tevékenység befejezésének határideje 2014. június 1. A napirendi pont két részből áll. Első részben a kivitelező kérelemmel fordult Litér Község Önkormányzatához a befejezési határidő 45 nappal történő meghosszabbítása tárgyában.

Indokok:

*- Az épületet határoló bontott kisméretű téglából falazott kerítés további megerősítését kérte a tervező. A megerősítéseket nem tartalmazták a kiviteli tervek, valamint a kért dokumentáció elkészítése erre vonatkozóan folyamatban van. Amíg ezek a megerősítések nem készülnek el, a hozzá tartozó építőmesteri és szakipari munkákat is akadályozza.*

*- A DNy-i kerítés és a beközeledő út D-i szegélye közé az alépítmény megtámasztása miatt vasbeton szerkezetet kell készíteni. A megtámasztást a kiviteli terv nem tartalmazza. A megtámasztás hiánya akadályozza a hozzá tartozó építőmesteri és szakipari munkákat is.*

*- A meglévő bontott kisméretű tégla mennyisége és minősége nem elegendő az épület teherhordó falazatának elkészítéséhez. A tervezőkkel történt egyeztetés során a Barabás téglakövére esett a választás. Az erről szóló kiviteli terv elkészítése folyamatban van. A falazat hiánya akadályozza a hozzá tartozó építőmesteri és szakipari munkákat.*

A kivitelező által megnevezett indokokat a tervező cég és a műszaki ellenőr is elismerte, a vállalkozási szerződésben foglalt 2014. június 1. nappal megjelölt teljesítési határidőbe be nem tartása nem a Vállalkozónak felróható okból következett be. Az ezen megállapítást tartalmazó jegyzőkönyv jelen előterjesztés mellékletét képezi, amely alapján marad az eredeti, 2014. június 1. határidő és késedelmes teljesítésre kerül sor azzal, hogy nem a Vállalkozónak felróható okból, hanem a kivitelezés közben felmerült műszaki indokok miatt történik a késedelem,– de a kért 45 napból csak 30 napot fogadunk el - ezrét 2014. július 1.-ig nem kerül sor a késedelmi kötbér érvényesítésére.

A második rész a vállalkozási szerződés módosítása, melyben rögzítésre került, hogy a közbeszerzési kiírásunkban és az ajánlattételi felhívásban a Tondach Tetőcserép szerel az ajánlattevőnél, viszont ifj Bacsa Róbert műszaki ellenőrrel, a Haus - Ber Kft Képviseletében Kondics Károly Attila ügyvezető úrral, valamint a tervezőkkel is egyeztetve jóváhagyásra került az a javaslat, hogy a Creaton típusú tetőcserép kerüljön fel, azért mert ennek hosszabb az élettartama. Árban, ha drágább, a kivitelező átvállalja az árkülönbséget. Mivel pályázatról van szó a képviselő- testület jóváhagyása szükséges. A napirendi pontot a Pénzügyi Gazdasági és Településfejlesztési Bizottság tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

Pénzügyi, Gazdasági és Településfejlesztési Bizottság elfogadásra javasolja Litér Község Önkormányzata Képviselő-testülete részére, hogy a Helyi termelői piac kialakítása teljesítésével kapcsolatban 2014. május 29-én kelt jegyzőkönyvet fogadja el, valamint elfogadja a helyi termelői piac, szerződés módosítását, a műszaki tartalomban történő változással.

Auerbach János képviselő:

Nekem az lenne a kérésem, hogy mire lesz a megnyitó, addigra a volt tulajdonos a saját ingatlanján - ami szomszédos a helyi piaccal - a területet tegye rendbe.

Varga Mihály képviselő:

Kérdésem, hogy miért jönnek elő ezek a problémák akkor, amikor szinte már a végén jár az építkezés? A kerítésnél a kivitelezéssel sem értek egyet, nincs megfelelően megerősítve. Terepszint meghatározással sem vagyok elégedett, ezért a szavazásnál tartózkodni is fogok.

Szedlák Attila polgármester:

A kerítés probléma megközelítőleg már másfél hónapja kezdődött, az épületnél, pedig 4-5 hete kezdődött el az egyeztetés. Kondics Károly megküldte a termelői piacra vonatkozó pótmunkák költségvetését. A pótmunkák összege 2 411 350,-Ft – Áfa. Az 5%-os tartalékkeret (1 663 277,-Ft + Áfa) nem nyújt fedezetet az elvégzendő munkára, ezért a különbözetet (748 073,-Ft + Áfa) a kivitelező magára vállalja. Van-e valakinek kérdése, hozzászólása a napirendi pontra vonatkozólag? Amennyiben nincs, kérem, kézfeltartással szavazzon, aki a 2014. május 29-én kelt jegyzőkönyv tartalmát elfogadja.

*A képviselő-testület 6 igen szavazattal 1 tartózkodás mellett egyetért.*

**Litér Község Önkormányzata Képviselő-testületének**

**66/2014.(VI.5.) LKt. határozata**

Litér Község Önkormányzatának Képviselő-testülete megtárgyalta a Helyi termelői piac kivitelezési határidejének módosítását érintő napirendi pontot, és arról döntött, hogy a Helyi termelői piac kialakítása teljesítésével kapcsolatban a 2014. május 29-én kelt jegyzőkönyvet fogadja el, melyben megrendelő nyilatkozik, hogy: *nem a vállalkozónak felróható a szerződés teljesítésének késedelme, az előírt 2014. június 01. napjáig előírt teljesítési határidőhöz képest 30 napos késedelmet nem tekint szerződésszegésnek, és mind az1. részben mind pedig a 2. részben kötött 2013. november 05. napján kötött vállalkozási szerződés vonatkozásában.*

Képviselő-testület megbízza Litér Község polgármesterét a szükséges intézkedések megtételére.

Határidő: azonnal

Felelős: Szedlák Attila polgármester

Szedlák Attila polgármester:

Kérem, kézfeltartással szavazzon, aki a Helyi termelői piac műszaki tartalmú szerződés módosítását elfogadja.

*A képviselő-testület 6 igen szavazattal 1 tartózkodás mellett egyetért.*

**Litér Község Önkormányzata Képviselő-testületének**

**67/2014.(VI.5.) LKt. határozata**

Litér Község Önkormányzatának Képviselő-testülete megtárgyalta a Helyi termelői piac Vállalkozási szerződés módosítását.

A tetőfedési munkák elvégzése során a költségvetési kiírásban szereplő Tondach típusú cserép helyett - előnyösebb időállósági tulajdonságaira, hosszabb élettartalmára való tekintettel - Creaton egyenesvágású hornyolt tetőcserép kerül elhelyezésre.

Képviselő-testület megbízza Litér Község polgármesterét a szükséges intézkedések megtételére.

Határidő: azonnal

Felelős: Szedlák Attila polgármester

**8.)** **Közvilágítás bővítése**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

Litér Község Önkormányzata 2014. évi költségvetésének 5. számú melléklete tartalmazza Litér tárgyévi beruházásait, felújításait. 2014. évi elfogadott költségvetésben a közvilágítás bővítésére bruttó 2 400 300 Ft került tervezésre. Az előző ülésen levételre került a napirendi pont, mivel a Nyárfa utcai közvilágításnál nincsenek engedélyes tervek ezért újra be kellett kérni, úgy, hogy az árat is tartalmazza. A közvilágítás bővítésére újra árajánlatokat kértünk be, a Patak utca folytatására 4 darab, a Bem utca folytatására 2 darab, Nyárfa utcába 3 darab, továbbá a temetőnél meglévő lámpaoszlopon 1 darab új lámpatest beszerzésére és felszerelésére vonatkozólag.

4 darab árajánlat érkezett:

Fényforrás Kft. (Litér): bruttó 2 672 411,-Ft

Arbo-Vill Kft. (Budapest, Sóly): bruttó 3 273 180,-Ft

T-Vill-T Kft. (Balatonfőkajár): bruttó 3 626 442,-Ft

Lujti-Vill Kft. (Herend): bruttó 3 747 261,-Ft

A napirendi pontot a Pénzügyi Gazdasági és Településfejlesztési Bizottság meg tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A Pénzügyi Gazdasági és Településfejlesztési Bizottság elfogadásra javasolja a képviselő - testülete fele, közvilágítás bővítésére a Fényforrás Kft bruttó 2 672 411,-Ft összegű ajánlatát.

Varga Mihály képviselő:

Az én javaslatom is az, hogy a Fényforrás Kft árajánlatát fogadjuk el, hiszen helybeliek és az ő ajánlatuk a legkedvezőbb.

Szedlák Attila polgármester:

Van-e valakinek kérdése, hozzászólása a napirendi pontra vonatkozólag? Amennyiben nincs, kérem, kézfeltartással szavazzon, aki a Fényforrás Kft bruttó 2 672 411,-Ft összegű ajánlatával egyetért.

*A képviselő-testület 7 igen szavazattal egyetért.*

**Litér Község Önkormányzata Képviselő-testületének**

**68/2014.(VI.5.) LKt. határozata**

Litér Község Önkormányzatának Képviselő-testülete megtárgyalta Litéri település közvilágítás bővítésére beérkezett árajánlatokat, majd úgy határozott, hogy a beérkezett ajánlatok közül a munka elvégzésével a legalacsonyabb összegű ajánlati árat adó, az árajánlatkérésben foglalt feltételeket teljes mértékben elfogadó és teljesítő Fényforrás Kft-t (8196 Litér, Petőfi S. u. 15.) bízza meg mindösszesen bruttó 2 672 411,- Ft összegben.

Képviselő-testület megbízza Litér Község polgármesterét a szükséges intézkedések megtételére.

Határidő: 2014. június 30.

Felelős: Szedlák Attila polgármester

**9.) Álmos utcai parkoló kialakítása**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

Litér Község Önkormányzatának Képviselő-testülete Lukáts Gábor képviselő Úr egyéni előterjesztése alapján a 2014. április hó 30. napján tartott ülésén tárgyalt a Csivitelő Óvoda és Bölcsőde mellett az Álmos utcában, parkoló kialakításáról. Nyitott árok lefedésével lennének a parkoló helyek kialakítva, amelyhez Litér Község Önkormányzata biztosítaná a szükséges anyagokat, a megvalósítás, társadalmi munka keretében történne, mint tavalyi évben az iskolai járda megépítése. A Képviselő-testület 54/2014.(IV.30.) LKt. határozata alapján felmérette a megvalósítás anyagszükségletét és költségigényét. Költségbecslés alapján megközelítőleg 105 m2 területű parkoló kialakítása a vízelvezetés megvalósításával és térkő burkolattal bruttó1,4 – 1,7 millió forint lenne.

A napirendi pontot a Pénzügyi Gazdasági és Településfejlesztési Bizottság tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A Gazdasági és Településfejlesztési Bizottság elfogadásra javasolja a képviselő-testület fele, hogy az Álmos utcai parkoló kialakításához bruttó 1,7 millió Ft költségkeretet biztosítson.

Varga Mihály képviselő:

Pénzügyi bizottsági ülésen már felvetettem, de most is szeretném javasolni, hogy nézzük meg a lehetőségeket, mivel legyen lerakva. Aszfalt vagy térkő.

Szedlák Attila polgármester:

Van-e valakinek kérdése, javaslata a napirendi pontra vonatkozólag?

Amennyiben nincs, kérem, kézfeltartással szavazzon, aki az Álmos utcai parkoló kialakításához a bruttó 1,7 millió Ft költségkeretet biztosításával egyetért.

*A képviselő-testület 7 igen szavazattal egyetért.*

**Litér Község Önkormányzata Képviselő-testületének**

**69/2014.(VI.5.) LKt. határozata**

Litér Község Önkormányzatának Képviselő-testülete arról határozott, hogy az Álmos utcai parkoló kialakításához 1,7 millió költségkeretet biztosít.

Képviselő-testület megbízza Litér Község polgármesterét a szükséges intézkedések megtételére.

Határidő: 2014. június 30.

Felelős: Szedlák Attila polgármester

**10.) Áthidaló kölcsön nyújtása**

a.) Zöldág Gyermek Néptáncegyüttes jubileumi rendezvény lebonyolítására

b.) Falunkért Egyesület 99’ Közpark V. ütem megvalósítására

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

***a.) Zöldág Gyermek Néptáncegyüttes jubileumi rendezvény lebonyolítására***

Szedlák Attila polgármester:

Az előző ülésen döntött a képviselő-testület a Szenior néptánc együttes rendezvény szervezéséhez áthidaló kölcsön nyújtásáról a Bakony és Balaton Leader Egyesület részére, mert ők finanszírozzák a rendezvényt. Akkor döntöttünk arról is, hogy a Zöldág Gyermek Néptáncegyüttesnek 500 000 Ft-ot ad az önkormányzat.

Pintér Katalin az április 24-én benyújtott kérelmében kérte, hogy a 3 millió Ftösszeget is előlegezze meg a képviselő-testület, viszont az április 30-i testületi ülésen erről az összegről a képviselő-testület nem döntött.

A napirendi pontot a Pénzügyi Gazdasági és Településfejlesztési Bizottság is tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A Pénzügyi Gazdasági és Településfejlesztési Bizottság elfogadásra javasolja a képviselő-testület fele, hogy a Zöldág Gyermek Néptáncegyüttes jubileumi rendezvényéhez 3 000 000 Ft áthidaló kölcsönt biztosítson.

Szedlák Attila polgármester:

Annyival szeretném módosítani ezt a napirendi pontot, hogy egyeztettem Pintér Katalinnal az összegről, hogy a megítélt 500 000,-Ft NKA pályázat, vagy amit csak Balogh Zoltán miniszter úrtól kaptak, 3 000 000,-Ft-os támogatásról van-e szó.

Pintér Katalin azt kérte, hogy ha lehet, akkor a kettőt együtt kérik, azaz 3 500 000,-Ft áthidaló kölcsönt.

Van-e valakinek kérdése, hozzászólása a napirendi pontra vonatkozólag?

Amennyiben nincs, kérem, kézfeltartással szavazzon, aki a Zöldág Gyermeknéptánc Együttes jubileumi rendezvényeihez a 3 500 000,-Ft áthidaló kölcsön biztosításával egyetért.

*A képviselő-testület 7 igen szavazattal egyetért.*

**Litér Község Önkormányzata Képviselő-testületének**

**70/2014.(VI.5.) LKt. határozata**

Litér Község Önkormányzatának Képviselő-testülete arról határozott, hogy Zöldág Gyermeknéptánc Együttes jubileumi rendezvényeihez 3 500 000,-Ft áthidaló kölcsönt biztosít.

Képviselő-testület megbízza Litér Község polgármesterét a szükséges intézkedések megtételére.

Határidő: 2014. június 30.

Felelős: Szedlák Attila polgármester

***b.) Falunkért Egyesület 99’ Közpark V. ütem megvalósítására***

Szedlák Attila polgármester:

A Bakony és Balaton Keleti Kapuja Közhasznú Egyesület Leader Helyi Akciócsoport munkaszervezet vezetője levelében akkor arról tájékoztatta a Képviselő-testületet, hogy Térségek közötti ÚMVP jogcím keretében „LEADER pihenő pontok kialakítása”címen együttműködési projektben vesz részt az egyesület, amelyhez Litér is csatlakozhat, azzal, hogy a projektmenedzsment feladat ellátását a Bakony és Balaton Keleti Kapuja Közhasznú Egyesület végzi, bevonva az együttműködő pályázók munkatársait.

A „*LEADER pihenő pontok kialakítása*” című projektben való részvételről szóló Képviselő-testületi döntést követően a megvalósíthatósági tanulmány jóváhagyása után a Falunkért Egyesület ’99 támogatási kérelmet nyújtott be 2013. november hó 7. napján a Közpark fejlesztésének V. üteme(nézőtér további sorokkal történő bővítése, parkberendezések, hulladékgyűjtők, Leader tájékoztató tábla kihelyezése) tárgyában. A Falunkért Egyesület ’99 támogatási kérelmét a Mezőgazdasági és Vidékfejlesztési Hivatal a 2014. május hó 10. napján kelt határozatában bruttó 6 204 516,- Ft vissza nem térítendő támogatásban részesítette.

Mivel a támogatás utófinanszírozású, a támogatott projekt megvalósításához szükséges fedezet nem áll a civil szervezet rendelkezésére, ezért áthidaló kölcsön nyújtását teszi szükségessé. A pályázat benyújtásához szükséges tervdokumentáció elkészítésének 50%-os ellenértékét (br 139 700,- Ft) 2013 év december hónapban az Önkormányzat már biztosította a civil szervezet részére, amely összeg egyéb elszámolható költségnek minősül a pályázatban.

Tehát két áthidaló kölcsönről van szó, az egyik a Falunkért Egyesületnek a megvalósítás költsége, ami a 6 064 816 Ft, a másik pedig a projektmenedzseri feladatok finanszírozása 620 450 Ft összegben a Bakony és Balaton Leader Egyesület részére.

A napirendi pontot a Pénzügyi Gazdasági és Településfejlesztési Bizottság is tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A Pénzügyi Gazdasági és Településfejlesztési Bizottság elfogadásra javasolja a képviselő-testület fele, hogy a Falunkért Egyesület részére áthidaló kölcsönt biztosítson 6 064 816 Ft összegben a Közpark V. ütemének megvalósítása tekintetében.

Elfogadásra javasolja továbbá, hogy a Bakony és Balaton Keleti Kapuja Közhasznú Egyesület részére áthidaló kölcsönt biztosítson 620 450 Ft összegben projektkoordinátori feladatok tekintetében.

Szedlák Attila polgármester:

Van-e valakinek kérdése, hozzászólása a napirendi pontra vonatkozólag?

Amennyiben nincs, kérem, kézfeltartással szavazzon, aki a Bakony és Balaton Keleti Kapuja Közhasznú Egyesület részére a 620 450 Ft áthidaló kölcsönt biztosításával egyetért.

*A képviselő-testület 7 igen szavazattal egyetért.*

**Litér Község Önkormányzata Képviselő-testületének**

**71/2014.(VI.5.) LKt. határozata**

Litér Község Önkormányzatának Képviselő-testülete arról határozott, hogy a Bakony és Balaton Keleti Kapuja Közhasznú Egyesület részére

620 450 Ft áthidaló kölcsönt biztosít.

Képviselő-testület megbízza Litér Község polgármesterét a szükséges intézkedések megtételére.

Határidő: 2014. június 30.

Felelős: Szedlák Attila polgármester

Szedlák Attila polgármester:

Kérem, kézfeltartással szavazzon a Falunkért Egyesület részére - a Közpark V. ütemének megvalósítása tekintetében - 6 064 816 Ft áthidaló kölcsön biztosításával egyetért.

*A képviselő-testület 7 igen szavazattal egyetért.*

**Litér Község Önkormányzata Képviselő-testületének**

**72/2014.(VI.5.) LKt. határozata**

Litér Község Önkormányzatának Képviselő-testülete arról határozott, hogy a Falunkért Egyesület részére - a Közpark V. ütemének megvalósítása tekintetében - 6 064 816 Ft áthidaló kölcsön biztosít.

Képviselő-testület megbízza Litér Község polgármesterét a szükséges intézkedések megtételére.

Határidő: 2014. június 30.

Felelős: Szedlák Attila polgármester

**11.) Katolikus hittanos gyermekek táboroztatási támogatása**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

A mai napon Hujber Ferencné hitoktató azzal a kéréssel fordult önkormányzatunkhoz, hogy a Római Katolikus hittan táborukat Zalacsány gyönyörű környezetében szeretnék megtartani 2014. június 22-től június 27-ig, és a Litéri Református Általános Iskola diákjai közül is 8 gyermek jelentkezett. Mivel az utazás költségei nehézséget okoz, nagy segítség lenne számukra bármilyen támogatás.

Varga Mihály képviselő:

Utána kell járni, mennyi támogatásra lenne szükségük.

Szedlák Attila polgármester:

2011-ben 20 000,-Ft támogatást adtunk.

Bacsa Róbert képviselő:

Én javaslom, hogy gyermekenként az 5 000,-Ft-ot adjuk meg, így összesen 40 000,-Ft támogatást kapnának.

Szedlák Attila polgármester:

Van-e valakinek kérdése, más javaslata? Amennyiben nincs, kézfeltartással szavazzon, aki a Római Katolikus hittanos gyermekek táboroztatására a 40 000,-Ft összegű támogatással egyetért.

*A képviselő-testület 7 igen szavazattal egyetért.*

**Litér Község Önkormányzata Képviselő-testületének**

**73/2014.(VI.5.) LKt. határozata**

Litér Község Önkormányzatának Képviselő-testülete arról határozott, hogy a Római Katolikus hittanos gyermekek 2014. június 22-től június 27-ig tartó táboroztatására 40 000,-Ft összegű támogatást nyújt.

Képviselő-testület megbízza Litér Község polgármesterét a szükséges intézkedések megtételére.

Határidő: 2014. június 20.

Felelős: Szedlák Attila polgármester

A képviselő-testület több napirendi pontot nem tárgyalt, a polgármester a nyilvános ülést **18.15** órakor lezárta, majd a napirendi pontok tárgyalását **zárt ülésen** folytatták.

 **Szedlák Attila Bencze Éva**

 **polgármester jegyző**

**Jegyzőkönyv hitelesítők:**

 **Varga Mihály Kondics István**

 **képviselő alpolgármester**